UNICEF: Više od dva milijuna djece žrtve su seksualne eksploatacije u komercijalne svrhe
Mohamed Mattar: "Samo 32 države imaju ekstrateritorijalne zakone, koji omogućuju kazneni progon njihovih državljana za kaznena djela po
Prema američkom Državnom tajništvu, godišnje je dva milijuna djece izloženo zlostavljanju u globalnoj trgovini seksom. Premda je postalo vrlo teško prebacivati djecu preko državnih granica, kriminalcima polazi za rukom da zaobiđu takve prepreke. Trgovanje i krijumčarenje ljudima jedan je od oblika seksualnog zlostavljanja. No, jedan oblik seksualnog zlostavljanja ne uključuje krijumčarenje ljudi preko državnih granica, te stoga predstavlja veoma težak problem za vlasti koje se bore protiv takvog zlostavljanja – to je seks turizam. Laura Lederer, iz Ureda State Departmenta za praćenje i borbu protiv trgovanja ljudima, kaže: "Globalno, krijumčari ljudima su shvatili davno prije nas da je seks-turizam naličje krijumčarenja ljudima u seksualne svrhe. U potonjem, žene i djecu se dovodi kupcima, dok se u prvom kupac dovodi ženama i djeci." Laura Lederer procjenjuje da globalni seks-turizam i pornografija dječjim materijalima na Internetu godišnje ostvare prihod između 22 i 50 milijardi dolara. UNICEF izvješćuje da je više od dva milijuna djece uključeno u komercijalnu seksualnu eksploataciju. Ova agencija Ujedinjenih naroda za zaštitu djece može dokumentirati slučajeve u kojima se dječake i djevojčice već u dobi od pet godina natjera da rade u seks-turizmu. Prosječna dob eksploatiranih žrtava je 14 godina. Američko Državno tajništvo kaže da je u zadnjih šest godina povećan kazneni progon u vezi s eksploatacijom djece u seks-turizmu. No, Mohamed Mattar, sa Sveučilišta Johns Hopkins, kaže da globalni odgovor na tu užasnu praksu još uvijek nije dovoljno snažan: "Samo 32 države imaju ekstrateritorijalne zakone, koji omogućuju kazneni progon njihovih državljana za zločine počinjene u drugim zemljama, koji se tiču eksploatacije djece u seks-turizmu." Većina europskih zemalja ne vrši kazneni progon svojih državljana za plaćanje seksualnih usluga maloljetnicima ukoliko je taj čin izvršen u zemlji koja to ne smatra kaznenim djelom. U Sjedinjenim Državama, uključivanje u seksualne aktivnosti s maloljetnicima kazneno je djelo bez obzira je li izvršeno u zemlji ili u inozemstvu. Posebni zakonski akt iz 2003. specificira kaznu od i do 30 godina zatvora za američke državljane i osobe s boravkom u Americi ukoliko se uključe u seks-turizam. S dvadeset suđenja u tri godine, Sjedinjene Države vode u broju podignutih optužnica za kazneno djelo korištenja seks-turizma. Ali, prema Joeu Mettimanu, iz neprofitne organizacije World Vision, američki državljani u velikoj mjeri doprinose problemu: "Dvadesetpet posto korisnika usluga u seks-turizmu diljem svijeta su Amerikanci." Joe Mettimano kaže da 80 posto američkih seks-turista preferira latinoameričke zemlje, posebice Costaricu i Meksiko, gdje se – kaže on – 'seks s djetetom može kupiti jednako lako kao kutija cigareta ili osvježavajući napitak'. Europski seks-turisti ponajviše odlaze u Tajland i na Filipine. Premda je 110 država ratificiralo Protokol Ujedinjenih naroda o sprečavanju trgovanja ljudima, uključujući i dječji seks-turizam, 95 zemalja još uvijek nema odgovarajuće zakone koji se specifično bave dječjom pornografijom. Tek nekoliko zemalja - među njima i Sjedinjene Države - ima zakone koji kažnjavaju internetski seks s djecom.